การอภิปรายไม่ไว้วางใจในวันที่สาม ยังคงดำเนินการต่อเนื่อง ช่วงเย็นที่ผ่านมา ฝ่ายค้านได้กล่าวหารัฐมนตรีหลายกระทรวง เรื่องการทุจริต
พลเอก ประวิตร วงษ์สุวรรณ รองนายกรัฐมนตรี ชี้แจงกรณี ส.ส. ฝ่ายค้าน ระบุว่ามีการทุจริตในโครงการขุดลอกคูคลอง ช่วงปี 2559 โดยมีการแก้ไขสิทธิพิเศษให้องค์การสงเคราะห์ทหารผ่านศึกในงานจ้างพัฒนาฟื้นฟูแหล่งน้ำ เพื่อแก้ปัญหาภัยแล้ง โดยยืนยันว่า องค์การทหารผ่านศึกเป็นองค์กรการกุศลที่ดูแลทหารผ่านศึกให้อยู่ได้ ซึ่งสิทธิพิเศษดังกล่าว เกิดขึ้นในที่ประชุมคณะรัฐมนตรีเมื่อวันที่ 17 ตุลาคม 2556 สมัยนางสาวยิ่งลักษณ์ ชินวัตร เป็นนายกรัฐมนตรี โดยมีสิทธิพิเศษไม่บังคับงานรับจ้างปรับปรุงการก่อสร้างปรับปรุงพัฒนาแหล่งน้ำตั้งแต่ปี 2558 ดังนั้นยืนยันว่า ไม่ทราบถึงการอ้างชื่อและไม่มีเจตนาทุจริตหรือกระทำการใดๆ ที่ไม่เป็นไปตามกฎหมาย ด้านพลเอก อนุพงษ์ เผ่าจินดา รัฐมนตรีว่าการกระทรวงมหาดไทย ชี้แจงถึงข้อกล่าวหามีส่วนในการทุจริตโครงการภัยแล้ง ยืนยันว่า ไม่มีผลประโยชน์หรือทุจริตใดๆ หากมีขอให้ส่งหลักฐานไปที่หน่วยงานที่เกี่ยวข้อง เพราะเรื่องนี้เกิดขึ้นมาหลายปีแล้ว ซึ่งตลอดชีวิตตั้งแต่รับราชการมาไม่เคยทำผิด โดยในช่วงภัยแล้ง ประมาณเดือนกันยายนสำนักงานทรัพยากรน้ำแห่งชาติ หรือ สทนช.จะร่วมกับหน่วยงานที่เกี่ยวข้อง แบ่งงานเพราะเป็นเรื่องที่เร่งด่วน ซึ่งการแก้ปัญหาภัยแล้งบางครั้งไม่สามารถทำโครงการใหญ่ได้จะต้องกระจายไปอย่างทั่วถึงในพื้นที่ต่างๆ โดยในปี 2557-2558 กระทรวงมหาดไทย ได้แบ่งงานให้ศูนย์ป้องกันและบรรเทาสาธารณภัยระดับเขตไปดำเนินการส่วนหนึ่ง และจังหวัดไปดำเนินการส่วนหนึ่ง รวมถึงองค์การทหารผ่านศึก ซึ่งมีการสอบถามถึงความพร้อมและได้รับการยืนยันว่าจะทำและส่งเรื่องให้จนเสร็จ 100 % ซึ่งทั้งหมดนี้เพื่อประชาชนไม่ใช่เป็นการซอยโครงการอย่างที่ถูกกล่าวอ้าง ทั้งนี้หากพบว่ามีการทุจริตพร้อมดำเนินการตามกฎหมายทั้งวินัยและอาญาเช่นเดียวกับพลเอก ชัยชาญ ช้างมงคล รัฐมนตรีช่วยว่าการกระทรวงกลาโหม ชี้แจงเพิ่มเติมถึงประเด็นที่ฝ่ายค้านระบุถึงการจัดสรรงบประมาณให้องค์การทหารผ่านศึกไม่เพียงพอ ทำให้ต้องมีการจำหน่ายดอกป๊อปปี้ ว่า องค์การทหารผ่านศึกนับเป็นกิจการเพื่อการกุศลที่มุ่งดูแลทหารผ่านศึก ปัจจุบันมีทหารผ่านศึกประมาณ 6.5 แสนคน หากรวมครอบครัวแล้วรวม 3 ล้านคน ที่ผ่านมากระทรวงกลาโหมและองค์การทหารผ่านศึกได้พยายามดูแลทหารผ่านศึกให้อยู่ในสังคมได้อย่างมีเกียรติและมีศักดิ์ศรี ในการดำเนินการด้านงบประมาณนั้นองค์การทหารผ่านศึกจะได้รับเงินงบประมาณจากกระทรวงกลาโหมบางส่วนเท่านั้น เนื่องจากว่ามีจำนวนทหารผ่านศึกมาก งบประมาณสนับสนุนจึงไม่เพียงพอทำให้ต้องมีการตั้งหน่วยงานเพื่อให้มีรายได้เข้ามาช่วยดูแลทหารผ่านศึกเพิ่มเติม พร้อมทั้งมีการตั้งกรรมการสอบสวนในหน่วยเพื่อกำกับดูแล และปัจจุบันมี ป.ป.ช.เป็นหน่วยงานกำกับดูแลอยู่ ยืนยันว่างบประมาณที่จัดสรรลงไปนั้นมีหน่วยงานที่ดูแลเท่าที่ทำได้ เพื่อดูแลให้เหล่าทหารผ่านศึกอยู่ได้อย่างมีความสุข